Det må ikke gå ud over de nordjyske patienter, at det nye supersygehus i Aalborg Øst bliver 1,37 milliarder kroner dyrere at bygge end budgetteret. Sådan lyder meldingen fra det nordjyske folketingsmedlem Peder Hvelplund, som er sundhedsordfører for Enhedslisten. - Der er en meget, meget alvorlig situation, men jeg mener egentlig også, at den har været forudset. Forudsætningerne bag supersygehusbyggerierne har været urealistiske fra starten. Det afgørende er nu, at vi undgår, at patienter og personale kommer til at betale prisen ved at man forringer projektet yderligere, siger Peder Hvelplund (EL). Kvaliteten skal være i orden Region Nordjylland offentliggjorde mandag på et pressemøde, at det nye supersygehus, som har det officielle navn Nyt Aalborg Universitetshospital, bliver væsentlig dyrere at bygge end de cirka fem milliarder kroner, der oprindelig var sat af. Derudover bliver byggeriet yderligere forsinket, og supersygehuset ventes først at kunne tages i brug i løbet af 2026. - En del af problemet er, at man har lavet en budgetlægning, hvor man siger, at byggerierne ikke må overskride budgettet, og hvis det gør, så skal man forringe byggeriet. Det er en helt uacceptabel måde at styre et byggeri på, fordi vi på den måde risikerer, at patienter og personale må betale prisen, siger Peder Hvelplund. Peder Hvelplund mener, at regeringen derfor må finde ekstra penge til supersygehusene. - Vi står med et kæmpe byggeri, som får betydning for nordjydernes sundhed i adskillige årtier, og derfor skal vi selvfølgelig sikre, at det bliver kvalitetsmæssigt og indretningsmæssigt i orden, siger han.

Opsummering:
Den ekstraregning, der er kommet til i forbindelse med byggeriet af supersygehuset i Aalborg Øst, må ikke ende hos patienter og personale, mener Enhedslistens sundhedsordfører.